༄༅།།ཕྱི་ལོ་༢༠༡༤ཟླ་༩ཚེས་༢༢ཉིན་གྱི་སྔ་དྲོ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་རྒྱ་གར་རྒྱལ་ས་ལྡི་ལིར་རྒྱ་གར་གྱི་གྲོས་ཚོགས་འཐུས་མི་དང་ཁུལ་དེར་རྟེན་གཞི་བྱས་པའི་ཕྱི་རྒྱལ་གཞུང་ཚབ་མི་སྣ་ཁག་གཅིག་ལ་༼འཛམ་གླིང་གཅིག་དང་།འཆར་སྣང་གཅིགམ་འོངས་གཅིག་༽ཅེས་པའི་བརྗོད་གཞིའི་ཐོག་བཀའ་སློབ་སྩལ་གྲུབ་མཚམས་ཚོགས་བཅར་བ་ཞིག་གིས་འཛམ་གླིང་གི་རྒྱལ་ཁབ་གཅིག་ལུང་འདྲེན་གནང་སྟེ།ཁོང་རང་སྒེར་ངོས་ནས་བོད་ལ་རང་དབང་འཐོབ་རྒྱུའི་རེ་བ་ཡོད་སྐོར་ཞུས་པ་དང་ཆབས་ཅིག་གནད་དོན་དེའི་ཐོག་༸གོང་ས་༸སྐྱབས་མགོན་ཆེན་པོ་མཆོག་ལ་དགོངས་ཚུལ་ཇི་ཡོད་ཀྱི་དྲི་བ་འབུལ་ལམ་ཞུས་པར།མགོན་པོ་གང་ཉིད་མཆོག་གིས་བཀའ་ལན་ཕེབས་དོན།སྤྱིར་བཏང་ཆབ་སྲིད་ཐོག་ནས་རང་བཙན་ཞེས་པ་འདི་ནི་བསམ་བློ་ཡག་པོ་གཏོང་དགོས་པ་ཞིག་ཆགས་ཀྱི་ཡོད།ངོས་རང་ལ་ཆ་མཚོན་ན།སེ་ཁོ་ཊ་ལན་ཌེ་མི་དམངས་ཀྱིས་མང་མོས་འོས་བསྡུའི་ཐག་གཅོད་ཀྱི་གནས་ཚུལ་ཐོས་སྐབས་ཧ་ཅང་དགའ་པོ་བྱུང།ང་ཚོ་བོད་མིའི་ནང་དུ་ཡང་ཁག་གཅིག་གིས་དངོས་ཡོད་གནས་སྟངས་ལ་བསམ་བློ་མ་བཏང་བར་རང་བཙན་ཞེས་ཚོར་བའི་ཐོག་ནས་གླེང་སློང་བྱེད་མཁན་ཡོང་གི་འདུགདེ་བཞིན་རྒྱ་གར་ནང་སྐད་ཡིག་དང་རིག་གཞུང་འདྲ་མིན་གྱི་མི་རིགས་མཉམ་གནས་བྱེད་བཞིན་ཡོད།དེར་བརྟེན་ཐོབ་ཐང་འདྲ་མཉམ་དང་ཁྲིམས་ལུགས་དབང་བསྒྱུར་དགོས་རྒྱུ་ཧ་ཅང་གལ་ཆེན་པོ་ཆགས་ཡོད།